Burjassot celebra la XXXVII Setmana dels Majors, del 5 al 9 de maig
2025-07-24

La setmana del 5 al 9 de maig serà molt especial ja que Burjassot, de la mà de la Regidoria de Majors, dirigida per Mª Ángeles Navarro, celebrarà la XXXVII Setmana dels Majors. Ho farà amb un variat programa d’activitats en el qual tindran cabuda tallers, dinars de germanor, berenars, balls i un especial recital de poesia, entre altres actes.

El dilluns 5 de maig es donarà el tret d’eixida a la Setmana dels Majors 2025 en el Centre Social Vil·la del Pilar on, a les 12.00 hores, s’impartirà un interessant taller de fotografia i un foto reclam per a la sensibilització contra l’edatisme, que oferirà  ADIPER, dins del Programa d’envelliment actiu de Burjassot. Després, a les 14.00 hores, es celebrarà el tradicional dinar i ball oferits per la Junta Directiva del centre social; una activitat que compta amb la col·laboració de l’Ajuntament de Burjassot. Per a participar és necessari realitzar una aportació de 4€, en el Centre Social Vil·la del Pilar, a partir del 29 d’abril. Tindran preferència les persones empadronades a Burjassot.

A la vesprada, a les 18.00 hores i en el Centre Social La Granja, Francisco Sancho exposarà els seus avions en miniatura en una vesprada en la qual també tindrà lloc, de la mà de Pilar Gómez i Antonio Serrano, un recital de poesia.

El dimarts 6 de maig la cita matinal serà en el centre Social Tierno Galván, on tindrà lloc, a les 11.30 hores, la xarrada de la Fundació Amics de la Gent Major, una xarrada que versarà sobre el programa de voluntariat, desenrotllat des de fa uns mesos per l’Ajuntament de Burjassot, dirigit a frenar la soledat no desitjada en persones majors. A les 17.00 h, en el Centre Social Vil·la del Pilar, tindran lloc els playback de l’associació de jubilats “Nou Moles”. A continuació, hi haurà xocolate i ball. És necessari arreplegar els tiquets del xocolate a partir del 29 d’abril en el centre social.

En l’equador de la setmana, el dimecres 7 de maig a les 9.30 hores, tindrà lloc l’exhibició del taller de Gerontogimnàstica i, a les 11.00 hores, la del taller de Taitxí, les dos en el Centre Social Vil·la del Pilar on, a les 17.00 hores, hi haurà ball amb entrada gratuïta.

També el centre social de la Vil·la del Pilar, albergarà el dijous 8 de maig, a les 11.30 hores, l’exhibició del taller de Sevillanes per a donar pas, el divendres 9 de maig a les 20.30 hores, al tancament de la XXXVII Setmana dels Majors que, enguany, es farà amb un sopar i ball oferits per la Junta Directiva del centre, comptant amb la col·laboració del Consistori. Per a gaudir d’aquesta festa de tancament, cal fer una aportació de 4€ en el Centre Social Vil·la del Pilar, a partir del 29 d’abril. Tindran preferència les persones empadronades a Burjassot.